Ανατρέξτε στην Οθόνη Βοήθειας ( ) για να διαβάσετε την εκφώνηση της δραστηριότητας.

# Οθόνη Βοήθειας

α) Nα διαβάσετε το κείμενο που ακολουθεί για τη Βιβλιοθήκη της Αλεξάνδρειας.
β) Στη συνέχεια, αφού δείτε το slideshow να γράψετε μία συνοπτική επιστολή ή ένα μήνυμα, στο πλαίσιο που σας δίνεται. Στο κείμενο αυτό, να εκφράσετε τα συναισθήματά σας και τις σκέψεις σας για τη σύγχρονη αυτή Βιβλιοθήκη. Επίσης, μπορείτε να το αποστείλετε στην ηλεκτρονική διεύθυνση: alexandreialibrary@gmail.com.

Η Αλεξάνδρεια υπήρξε η πόλη, η οποία προσέφερε στους πολίτες της τη δυνατότητα να καλλιεργούν τη φιλαναγνωσία και τη γνώση. H πλέον διάσημη βιβλιοθήκη είναι η γνωστή Βιβλιοθήκη της Αλεξάνδρειας, που ιδρύθηκε από τον Πτολεμαίο Α΄ τον Σωτήρα, περίπου το 300 π.Χ. Ο διάδοχος του Μεγάλου Αλεξάνδρου, όπως και ο Μ. Αλέξανδρος, θαύμαζε τον Αριστοτέλη, από τα Στάγιρα. Ανέθεσε στον Αθηναίο Δημήτριο Φαληρέα, εξόριστο πολιτικό και ρήτορα, να χτίσει το περίφημο αυτό κτίσμα. Εκεί, θα είχε τη δυνατότητα να στεγάσει, μεταξύ άλλων, και την προσωπική του συλλογή με τους τόμους του μεγάλου φιλοσόφου.
H βιβλιοθήκη λειτουργούσε και ως ανώτατο εκπαιδευτικό ίδρυμα στο οποίο έμεναν και εργάζονταν διασημότητες της επιστήμης, των γραμμάτων και των τεχνών, εκείνης της εποχής, όπως ο μαθηματικός Ευκλείδης, ο γεωγράφος Ερατοσθένης, ο ποιητής Θεόκριτος κ.ά. Επιπλέον, διέθετε πολλά εργαστήρια, αστεροσκοπείο, βοτανικό και ζωολογικό κήπο κλπ. Υπολογίζεται ότι η βιβλιοθήκη μετά τον θάνατο του ιδρυτή της, Πτολεμαίου Α΄ του Σωτήρα, περιλάμβανε 200.000 τόμους. Ο διάδοχός του, ο Πτολεμαίος Β΄ ο Φιλάδελφος, συνέχισε το έργο του προκατόχου του, διπλασιάζοντας τον αριθμό των τόμων της. Στην περίοδο της μεγάλης ακμής της, επί Πτολεμαίου Γ΄ του Ευεργέτη, γύρω στο 230 π.Χ., υπήρχαν πάνω από 700.000 πάπυροι, που ήταν τοποθετημένοι σε κόγχες στον τοίχο.
Στη βιβλιοθήκη συγκεντρώθηκε όλη η ελληνική γνώση. Εκεί εμφανίστηκαν οι πρώτοι φιλόλογοι, με τη σημερινή έννοια του όρου. Από τους παπύρους δε σώθηκε ούτε ένας, καθώς μεγάλη πυρκαγιά κατέστρεψε τη βιβλιοθήκη το 48 π.Χ., στην εποχή δηλ. του Καίσαρα και της Κλεοπάτρας, της τελευταίας των Πτολεμαίων. Έτσι, έγινε στάχτη ένα βασικό τμήμα της παγκοσμίου ενδιαφέροντος ιστορίας και του ανθρώπινου πολιτισμού. H Κλεοπάτρα αποφάσισε την κατασκευή ενός νέου πολιτιστικού κέντρου στον λόφο, όπου οι Έλληνες λάτρευαν τον θεό Σέραπη. Σήμερα, διακρίνονται αίθουσες με κάποιες τοιχογραφίες. Με την επικράτηση του χριστιανισμού, άρχισε να φθίνει το ενδιαφέρον για τα κλασικά γράμματα, ενώ το 391 μ.Χ. κάποιοι φανατισμένοι χριστιανοί κατέστρεψαν και τη νέα βιβλιοθήκη.
Στις αρχές του 21ου αιώνα το όραμα για την εκ νέου λειτουργία της Βιβλιοθήκης της Αλεξάνδρειας γίνεται πραγματικότητα, υπό την αιγίδα της UNESCO και με την οικονομική υποστήριξη πολλών κρατών. H σύγχρονη Βιβλιοθήκη βρίσκεται κοντά στην τοποθεσία της αρχαίας, έχει θέα τη Μεσόγειο, ενώ το μεγαλύτερο μέρος της βρίσκεται κάτω από τη στάθμη της θάλασσας. Το κτίριο έχει το σχήμα ηλιακού δίσκου, δίνοντας την αίσθηση ότι μπορεί να συνδεθεί το παρελθόν με το παρόν και το μέλλον, καθώς περιλαμβάνει αρχαία χειρόγραφα, σπάνια βιβλία και γεωγραφικούς χάρτες όλων των εποχών. Η σύγχρονη, άλλωστε, τεχνολογία δίνει πολλές λύσεις και προτείνει καινοτόμες ιδέες για τη λειτουργία της.

Συναισθήματα και σκέψεις...

Πηγές:

- - Δημοτική Βιβλιοθήκη Αλεξάνδρειας - Δίκτυο Ελληνικών Βιβλιοθηκών | Εθνική Βιβλιοθήκη της ΕλλάδοςΔίκτυο Ελληνικών Βιβλιοθηκών | Εθνική Βιβλιοθήκη της Ελλάδος (nlg.gr)
- - Λουτσιάνο Κάνφορα, H χαμένη βιβλιοθήκη της Αλεξάνδρειας. Πρόλογος Μιχαήλ Στασινόπουλος, μτφρ. Φοίβος Αρβανίτης, τέταρτη ανατύπωση, εκδ. Αλεξάνδρεια, Αθήνα 1990.

# Καρτέλα Συντελεστών